Dinamov strateg Nenad Bjelica jedan dio reprezentativne stanke u studenom provodi u Barceloni. Tamo je održao dva predavanja. Jedno se dogodilo u utorak na Znanstvenoj akademiji katalonskog kluba (Barcelona Innovation HUB), a drugo je bilo danas u klupskoj školi nogometa gdje je pričao pred brojnim trenerima Barcelone.

U intervalima od njegova znanstvenog rada, izdvojio je nešto vremena i dao intervju za španjolsku radio-postaju Cadena Ser. Jasno, Katalonce je najviše zanimalo stanje oko Danija Olma.

- Mislim da sada svjedočimo nekima od zadnjih njegovih utakmica u Dinamu. Olmo je spreman za odlazak ove zime, može igrati u bilo kojem velikom europskom klubu - kazao je Bjelica.

Nije samo bilo riječi o mladom španjolskom asu. Pitali su ga novinari u Barceloni i o njegovim ambicijama.

- Volio bih trenirati neki španjolski klub, mislim da sam za to spreman - dodao je trener o kojemu piše sve više europskih medija.

Nije zaboravio nahvaliti svog Španjolca u momčadi...

- Dani je iznimna osoba i nevjerojatan nogometaš. Ponosan sam što ga treniram.

Osvrnuo se i na status Ivana Rakitića u Barceloni.

- Mislim da je zaslužio bolji tretman u klubu nakon svega što je dao za Barcelonu. Ipak, na kraju o svemu što se tiče igre odlučuje trener. Vjerujem da će u siječnju otići iz kluba i da će pokazati kakav je igrač - rekao je Bjelica.